მართლმსაჯულების სასახლე (პარიზი)

მართლმსაჯულების სასახლე () — შენობა პარიზის I ოლქში, კუნძულ სიტეზე. ის კეტავს დოფინის მოედნის აღმოსავლეთ ნაწილს. ადრე ცნობილი იყო როგორც სიტეს სასახლე ().

უფრო ძველ ნაგებობებთან — სამეფო სამლოცველოსთან (სენტ-შაპელი) და ყოფილ სამეფო ციხესიმაგრესთან, მოგვიანებით კი საპატიმრო კონსიერჟერისთან ერთად — ის ქმნის არქიტექტურულ კომპლექსს, რომელსაც კუნძულის მესამედზე მეტი ფართობი უკავია.

თანამედროვე შენობა სამეფო სასახლის ტერიტორიაზე 1857-1868 წლებში აშენდა არქიტექტორების — ჟოზეფ-ლუი დიუკისა და ონორე დომეს პროექტით (თავად პროექტი ჯერ კიდევ 1840-იან წლებში იყო შემოთავაზებული, თუმცა 1848 წლის რევოლუციის გამო გადაიდო).Ayers, Andrew (2004). The Architecture of Paris. Stuttgart; London: Edition Axel Menges. ISBN 978-3-930698-96-7 სასახლის ფასადი ნეორენესანსის სტილშია დაპროექტებული. შენობას ამკობს ჟან-მარი ბონასიეს სკულპტურები. 1868 წლის ოქტომბერში შედგა სასახლის საზეიმო გახსნა, რომელსაც ბარონი ოსმანი ხელმძღვანელობდა.Van Zanten, David (1994). Building Paris: Architectural Institutions and the Transformation of the French Capital, 1830—1870. Cambridge, MA: Cambridge University Press. p. 211. ISBN 0-521-39421-X 1871 წლის 24 მაისის ღამეს, პარიზის კომუნის დროს, მართლმსაჯულების სასახლეში ხანძარი გაჩნდა. განადგურდა შენობის დიდი ნაწილი, რომელიც მოგვიანებით აღადგინეს.

დღემდე სასახლეში აგრძელებენ მუშაობას საფრანგეთის სასამართლო დაწესებულებები, მათ შორის საკასაციო და სააპელაციო სასამართლოები. მთავარი შესასვლელი განთავსებულია აღმოსავლეთ ფასადზე.

 სასამართლო პროცესები 
საფრანგეთში სასამართლო პროცესები საჯაროა და ხშირად უამრავ ადამიანს იზიდავს. მართლმსაჯულების სასახლეში გამართული ყველაზე ხმაურიანი პროცესებია:

1880 წელი — პროცესი სარა ბერნარის წინააღმდეგ იმის გამო, რომ მან გააუქმა უვადო კონტრაქტი „კომედი ფრანსეზთან“ (Comédie-Française);

1893 წელი — პანამის სკანდალი (ფართომასშტაბიანი კორუფციული საქმე);

1898 წელი — პოლიტიკური პროცესი ემილ ზოლას წინააღმდეგ მისი სახელგანთქმული პამფლეტისთვის — „მე ბრალს ვდებ“ (J'accuse);

1906 წელი — დრეიფუსის გამართლება;

1917 წელი — ჯაშუშობაში ბრალდება და სიკვდილით დასჯა მიესაჯა მოცეკვავესა და ჯაშუშ მატა ჰარის;

1932 წელი — საფრანგეთის პრეზიდენტ პოლ დუმერის მკვლელობისთვის სიკვდილით დასჯა მიესაჯა რუს ემიგრანტს, პავლე გორგულოვს;

1945 წელი — მარშალ პეტენის სასამართლო პროცესი კოლაბორაციონიზმისთვის.

სქოლიო

კატეგორია:სასახლეები ევროპაში
კატეგორია:ადამიანის უფლებები საფრანგეთში